CELEX: 32009R0215
Language: sk
Date: 2009-03-18 00:00:00
Title: Nariadenie Komisie (ES) č. 215/2009 z  18. marca 2009 o zatriedení určitého tovaru do kombinovanej nomenklatúry

19.3.2009   
            
            
               SK
            
            
               Úradný vestník Európskej únie
            
            
               L 73/17
            
         
      NARIADENIE KOMISIE (ES) č. 215/2009
   z 18. marca 2009
   o zatriedení určitého tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo k nej pridáva akékoľvek ďalšie rozdelenie a ktorá je ustanovená v osobitných ustanoveniach Spoločenstva s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel tovar opísaný v stĺpci 1 tabuľky uvedenej v prílohe by sa mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné zabezpečiť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov s ohľadom na zatriedenie tovaru podľa kombinovanej nomenklatúry, ale ktorá nie je v súlade s týmto nariadením, mohol na túto aj naďalej odvolávať v období troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. marca 2009
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Takzvaný „modul rádio tuneru“ určený na zabudovanie do rozhlasových prijímačov druhu používaného v motorových vozidlách, spolu s inými komponentmi ako napájací zdroj, signálové procesory, zosilňovače zvuku a kanálové pamäťové obvody.
                  Modul pozostáva z rádiofrekvenčného bloku, medzifrekvenčného bloku a demodulačných obvodov AM/FM.
                  Modul izoluje rádiovú frekvenciu a demoduluje audio signál bez ďalšieho spracovania.
               
               
                  8527 29 00
               
               
                  Zatriedenie je určené všeobecnými pravidlami 1, 2 písm. a) a 6 interpretácie kombinovanej nomenklatúry a znením číselných znakov KN 8527 a 8527 29 00.
                  Keďže modul má všetky potrebné komponenty (rádiofrekvenčný blok, medzifrekvenčný blok a demodulačné obvody AM/FM) na prijímanie a spracovanie rozhlasového vysielania, na základe všeobecného pravidla 2 písm. a) sa považuje za kompletný alebo hotový výrobok položky 8527. Preto sa modul zatrieďuje do uvedenej položky.
                  Zatriedenie do položky 8529 ako súčasti vhodnej na použitie výhradne alebo hlavne s prístrojmi položky 8527 je preto vylúčené.
                  Modul sa preto zatrieďuje do položky 8527 ako rozhlasový prijímač neschopný prevádzky bez vonkajšieho zdroja energie, druhu používaného v motorových vozidlách.